Liewe Ma, Pa, ek is gay deur Delene de Wet | Bydraes | Woes - Kreatiewe platform vir Afrikaans
Titel: Liewe Ma, Pa, ek is gay
Aantal woorde: 2310
Datum gepubliseer: 21 Apr 2009
Voor jy verder lees – hierdie is gerig aan 'n gay persoon met raad. Indien jy ongemaklik sou wees met hierdie onderwerp, moet asseblief nie verder lees nie. Dit is dan nie op jou gerig nie. Dankie vir jou geduld.
-Ter aanleiding van iemand wat vir my op Woes gevra het, hoe om sy ouers te benader met die nuus.
Nou vir die eerste keer kans gekry om te gaan stilsit, en my gemoed is self so vol oor sy eie dinge, dat ek nou hard moet konsentreer. Ek tik vinnig en kyk nie na die tikwerk soos dit deur sy brein spoel nie, so ek vra sommer aan die begin om verskoning vir spelfoute en onduidelikheid, maar ek wil hierdie by jou kry teen die spoed van wit lig.. so hier gaat ons….
My hart gaan uit na jou en jou vriend, dit kan nie lekker wees nie. Maar ek wil vir julle die versekering gee dat met tyd soveel baie dinge in plek sal val. Maar dit gaan nie maklik wees nie, glo my. Hier kom groot marakas maar julle is sterk en lief vir mekaar, en jy is verseker van jou besluit en oriëntering, so niks en niemand kan jou nou pootjie nie.
Jy weet, ons wonder soms of ons die regte ding doen in so baie van ons besluite en dan wik en weeg ons lank die kant toe en daai kant toe. Maar dan gaan dit oor moet ek daai werk aanvaar, of moet ek 'n gele koop of 'n rooie, of kan ek dit bekostig om nou vir sy die cd te koop, of is dit rerig die beste tyd vir ons om 'n huis te koop, bla bla bla. Maar met ons seksuele orientering is dit eintlik baie "cut and dry". Dis nie iets wat ons een oggend opstaan en lus is voor nie. Ek dink as ons op grond van lus vir moeilikheid wat daarby betrokke is, moes kies, was almal van ons lafaards. Dis 'n groot besluit, maar een van die maklikste vir gays om te maak, omdat gays totaal en al daarvan oortuig is. Hul moes dit nie 'n orientering genoem het nie, maar 'n oortuiging. Van min dinge in gays se lewens is hul so seker. Nou hoe kry gays die res van die mense om hulle om dit te verstaan?
Ja, verstaan is 'n groot woord wat verskriklik baie weeg. Verstaan kan baie dinge beteken, maar in hierdie raamwerk is begrip vir gays al wat hul vra. Gays vra nie dat mense dit goedkeur of dat hulle onder ander insigte moet kom nie. Gays vra bloot dat hierdie mense hulself sou toelaat om begrip te hê daarvoor dat gays deur hierdie ding nie ligtelik gaan nie, maar dat dit 'n deurdagte lewende iets is, wat nie soos 'n mode weggewens of weggepak kan word nie. Indien gays dit kon verander sodat dit ander mense pas, het baie van hulle seker maar die maklike uitweg gekies. Maar dit kan nie so gedoen word nie. Gays besef dat dit uiters absurd is vir 'n heteroseksuele mens om te verstaan wat in hul koppe aangaan. Maar ek vra nie dat hulle hom glo, goedkeur of goedpraat nie. Al wat ek eintlik vra is die geleentheid om te bewys dat hy net dieselfde mens is wat hulle voor lief geraak het, met dieselfde waardes en geloofsoortuiging, met dieselfde persoonlikheid en met dieselfde opvoeding waarmee hulle hom toevertrou het. Hulle het baie hard gewerk daaraan om van hom mens te maak, en indien hulle nou hom sou verstoot sou dit 'n klug maak van alles wat hulle opgebou het. Sy homoseksualiteit het nie sy menswees verander nie. Hy het dieselfde waardes as voorheen. Hy glo aan dieselfde Here en vra daagliks nederig vir Hom om hom by te staan omdat hy in 'n hatige wêreld bly.
Jou ma-hulle het jou grootgemaak om sekere waardes te hê en fundamentele reëls ten opsigte van die samelewing en menswaardigheid te volg. Geen van hierdie het verander nie. Jy het steeds hierdie waardes en het dit steeds gehad vanaf die dag wat jy besef het dat jy anders dink oor jou eie geslag. Jy het geen losbandigheid of ongeoorloofde begeertes en drange as enige ander mens nie. Al wat dit eintlik beteken is dat jy die waarde 0sisteem wat jou ouers vir jou geleer het, steeds toepas en dat tydens die tyd wat hulle vir jou as grootmens nog nader leer ken het, jy dieselfde mens was - 'n produk van hulle hand en harde werk - waarvoor jy ongelooflik dankbaar en op trots is. Maar dat jy ook tydens selfondersoek besef het watter pad jy in moet beweeg ten opsigte van jou seksuele lewe.
Jy het lief uit jou niere uit en voel net soos altyd baie trots en dankbaar vir die voorbeeld wat jou ouers se huwelik vir jou gestel het, en dat jy altyd sal poog om met soveel sorg die daargestelde verhoudingsraamwerk wat hul vir jou tipeer, na te streef. Die enigste verskil sal wees dat jy dit met 'n man sal doen. Jy het net so lief en kry net so intens seer soos enige van hulle.
Verduidelik aan hulle ook dat jy in geen mate hierdie as 'n belediging teen hulle bedoel nie. Baie kere dink ouers dat die kind dit doen uit een of ander "terugkry" mode vir iets waar hulle gefaal het, of waar hulle nie reg gedoen het nie. Hierdie is nie die geval nie. Jy is opreg dankbaar vir die waardestelsel wat hul vir jou geleer het, en dat juis daarom jy 'n man met integriteit uitgedraai het.. wat nie losbandig is nie en waarom jy dit dus nodig ag om jou saak op papier te stel. Jy is so bang dat in 'n hetige debat jy dalk die belangrike dinge sou uitlaat om te sê, omdat jy besef dat dit moontlik 'n ongemaklike onderwerp vir hul kan wees. Jy respekteer hulle en besef dat die onderwerp vir hulle moontlik nog baie lank 'n teer saak sal bly, maar dat jy alles in jou vermoeë sal doen om geen een van jou familie ooit in 'n situasie sal plaas waar jul gedrag sal aanstoot gee of vraagtekens sal kweek nie. Dat jul altyd vir hulle die respek sal toon wat hul toekom en dat indien dit nie vir hulle 'n onderwerp is wat ooit onder bespreking mag kom nie, jy hul wense sal aanvaar. Jy voel egter dat die liefde wat jy van hulle geleer het, jou die volste vertroue eien dat hulle tog begrip sal toon, en wie weet, miskien eendag jou die vryheid sal gee om ook met hulle te kan deel in jou liefdesleed of vreugde. Dat niks jou meer geluk sal verskaf as om te kan glo dat eendag julle tog met mekaar jou lief en leed sal kan deel.
Ek weet, Anton, hierdie is baie woorde, maar jy moet besef dat jy seker net een keer die geleentheid gaan kry om hierdie ding te doen, en reg te doen. Jy gaan ten minste al jou dinge uitspreek op papier, en dan kan hulle dit oor en oor maal. Hou ook 'n kopie daarvan, sodat indien dit weg gegooi of opgeskeur word, jy dit wanneer die gemoedere bedaar, weer sal kan "indien". Jy sal hulle baie tyd moet gee. Hulle het nou 'n groot skok om oor te kom. Ja, hulle weet dit kom, maar daar is tog'n verskil tussen weet en weet. Die waarheid, as hy so luidkeels na jou toe kom, het hierdie aaklige gewoonte om jou doef!! tussen die oë te tref, maak nie saak hoe gereed jy dink jy vir hom was nie. Hulle gaan nou aan daardie een vrees wat hul heeltyd gevrees het, moet gewoond raak. Hulle moet hom nou in die oë staar, en vir eers lyk hy nie te wel nie. Hulle gaan jou verkwalik, beledig of selfs onterf en wegjaag.
Moet nou net onder geen omstandighede die dam onder die eend uitruk nie. Neem heeltyd in ag dat hulle ontsettend ontsteld en ontnugter is, en dat hulle dit moontlik ervaar as die afsterwe van hul ideale. Geen ouer wil egter hê dat sy kind moet seer kry nie, en hierdie is vir hulle amper soos 'n klap deur die gesig.. omdat jy dan nou sommer so in die vuur wil instap! Hulle sal dit sien as willens wetense terugklap alles wat hulle nog ooit vir jou geleer het, en omdat hul jou nie meer kan beheer met 'n pak slae nie, gaan dit bloot daarop neerkom dat hulle jou moontlik gaan dreig met onterfing. Jy moet verstaan hulle gaan gryp na alles en die beste om te keer dat hul seun seerkry. Ons het nie ons kinders grootgemaak om toe te laat dat hulle gaan seerkry nie.
Maar iewers daar binne hulle gaan hul ook probeer keer dat jy dit doen omdat dit beslis nie in hulle plan was vir jou nie. Hier het hulle mooi drome gehad van kleinkinders en familietroues en onthale. Van oor en weer kuier en leisels afgee, want die kinders het nou kinders van hul eie en nou kan ma en pa maar 'n slag rus. En nou kom staat jy en maak ander planne... dis 'n moeilike pil om te sluk. Hulle moet nou beheer afgee sowel as beheer afgee vir iets waaroor hul niks weet of verstaan nie, en heel moontlik sterk teen gekant is. Neem ons hulle kwalik as hul soos tierwyfies en wolwe aan te gille gaan en dinge sê wat ons nie pas nie, en seermaak? Maar jy is gewaarsku, en jy gaan kalm bly. En jy gaan, hoe moeilik dit ookal is, vir hulle die geleentheid gee om hul tantrum te gooi, want dan, as die wind gaan lê, wil jy nie terugkyk en skaam hoef te wees vir dinge wat jy in die hitte van die oomblik kwytgeraak het nie. En gaan jy ook nie teen hulle koppe hou wat hul dalk jou toegesnou het, toe hul erg ontsteld was en van hul sinne beroof, gepleit het om te keer dat hul kind hierdie "fout" maak nie.
Ja, tyd sal baie dinge regmaak. Maar miskien verras hulle jou en aanvaar dit. Aanvaarding, dalk nie goedkeuring nie. Maar dis 'n "babystep" nader, en dis al 'n begin. Hulle moet gelei word om te verstaan. Lees weer my artikel op Woes, en druk dit selfs vir hulle uit, en heg dit aan. Dit het mense al gehelp om dit beter te verstaan. Nooi hulle ten alle tye uit om by jul te kuier en hou jul huis altyd oop en welkom vir hulle. Maak seker dat hul weet dat, sou hulle jou afskryf, hul nogsteeds altyd welkom sal wees. Want daar is niks, glo my, niks wat iemand wat so skepties is oor gays, so vinnig en duidelik oortuig as om die mense in aksie te sien nie. Vriende van gays kom kuier gereeld en is dan geskok om te sien hoe normaal gays is, en hoeveel respek gays vir mekaar het. En dan sien hulle ook hoe gays elke dag van hul lewens 'n besluit maak om by daardie persoon te bly, en nie omdat een of ander wet hul daar gevange hou nie. So hul verhoudings is gelukkig en vol liefde, want hul KIES om elke dag daar te wees.
Maar!!! Ja, daar is 'n maar, indien jou ouers ooit in 'n situasie geplaas word waar hulle hul vir hul seun gaan skaam, sal dit vir jou baie moeilik wees om hulle ooit weer te oortuig dat gays nie wanaangepaste tarragoppies is nie. Jy moet verstaan, vir eers wil heteroseksuele mense nie eens hê jy moet verder kom kuier nie, want hulle gaan 'n siekte of 'n ding kry, of jy gaan by hul jongste kind aanlê. Hierdie is die mense wat jy met handskoentjies en met liefde aanpak, want om hulle dinge toe te snou, gaan nie help nie. Dit versterk net hul mening van gays. Vir hulle moet jy wys hoe normaal jy is en voor jy jou oë uitvryf, is hulle amper jaloers om te sien hoe lewendig romanse wel in jul verhouding bly, nadat hul al vir die laaste 10jaar nie eens meer vir mekaar komplimente gee nie… jy sien waarheen ek oppad is?
Gee jou ma-hulle eerlikheid, opregtheid en respek. Ek kan dit nie genoeg invryf nie!! Dit beteken nie kruip nie. Verstaan my mooi. Ek bedoel nie lek-lek aan hulle en smeek en pleit nie. Dit beteken bloot dat jy hulle met die respek behandel wat hulle vir jou geleer het, maar dat hulle sal sien dat jy gebaat het uit die opvoeding wat hulle vir jou gegee het. En hulle het beslis nie 'n kind grootgemaak wat vandag hier Ramiekie-uitnek sy ruggraatjie vir hulle kan styfmaak nie. Hulle moet kan sien dat die produk van hul jarelange opvoeding 'n man gemaak het wat met eer sy kop kan hoog hou, met ruggraat die wêreld in die oë kan kyk, en kan trots wees op wie hy is. Iemand met murg in sy pype en begrip en deernis in sy are.
Wys dit vir hulle. Hulle het dit nodig.. en gaan dit vir baie lank van jou nodig hê.. want hulle gaan bekommerd wees of jy seker is en vir wat voorlê. Wys hulle jy is OK, en dat jy graag hulle hand sou wou vat noudat jy vorentoe in jou lewe gaan, en met trots hulle langs jou sou wou laat staan. Maak jou ma en pa se harte bly en wys hulle dat hulle goed gedoen het. Jy is nie 'n mislukking nie. Jy is Anton Scheltema, 'n ou met guts en integriteit.
Laat my weet of dit effe gehelp het, my ou. Ek wens jou sterkte toe.
Delene, ek wil vir jou dankie sê vir hierdie artikel en ook die ander een "sluit ek of foeter ek uit die kas". Goeie vriende van ons se seun het onlangs besluit om uit die kas te klim en hulle sukkel geweldig om dit te aanvaar. Hulle is skaam en neem hulself kwalik daarvoor. Ek het persoonlik 'n baie sterk band met die seun aangesien hy en my dogter beste vriende is en ek dit eintlik jare gelede reeds begin vermoed het dat hy gay is. Ek het nou vir die ouers die link hiernatoe gestuur - ek dink jy verduidelik dit baie goed, en dalk laat dit hulle besef dat dit nie 'n skande of klad op hulle naam is nie.
Liewe ma, pa.....
Wie gaan die eeerste klip gooi? Beslis nie ek nie.
10 jaar 3 maande 1 week 1 dag 5 ure oud
dankie aan almal se goeie kommentaar, dit help en dan vir die persoon wat iewers iets mis lees.. vir jou wil ek net se,,wie is jy om te oordeel, `daar staan geskrywe 'jy mag nie oordeel, jy het duidelik nie i idee waaroor gaywees gaan of waardeer i gay mens gaan nie..so duidelik ken jy ook nie jou Bybel goed genoeg nie.ne?
maar aan die res baie dankie,,Delene dankie vir jou bystand en WONDELIKE VRIENDSKAP.. vir almal wat wil weet,dinge het baie moeilik gegaan en was GLAD nie maklik nie..maar dit gaan beter,,ek voel in vrede met myself en was nog nooit so happy nie..staan vir wie jy is in die lewe,,glo in jouslef en wees dankbaar vir wat jy het en wie jy in jou lewe het..`Lewe VOL .daar sal altyd iemand wees wat mens sal probeer in die grond in kry.wees sterk en gooi i koue skouer.
10 jaar 7 maande 1 week 5 dae 6 ure oud
trane het nou oor my wange geloop...
want ek weet nog steeds nie hoe om dit vir hulle te se nie..
maar jy het my nuwe insigte gegee...
10 jaar 8 maande 2 weke 5 dae 14 ure oud
Jy raak hierdie onderwerp op 'n baie delikate wyse aan. As ouer ken ek die kommer en pyn want my oudste seun is gay. Ook hierdie deel raak jy op sensitiewe wyse aan. Uitstekend gedoen!
10 jaar 10 maande 6 dae 16 ure oud
Delene, hoe wens ek nie jy was daar toe ek so graag my ouers wou vertel nie. Ek het nooit nie, hulle is dood voor ek kon, maar as ek jou toe geken het, sou ek hulle vertel het. Wie weet waardeur 'n gay persoon gaan, behalwe 'n gay persoon (en God) self? Dit maak nie saak wat wie sê nie (Ook nie Lentulus hieronder nie). God het ons ALMAL lief! Ek weet Hy het my ook lief en ek vir Hom! Hou jy net aan skryf! Ek geniet jou werk!!!!!!!!!!!!!!
10 jaar 10 maande 1 week 2 ure oud
Mmmm wat sal ek nou sê?
My bek hou want ek steek dit al meer as 30 jaar weg vir my ouers...
Dalene,(hou maar aan skryf, jy weet wat jy doen, en dit is goed) jy slaan die spyker op die kop. Dis moeilik.
Sterkte aan die wat met die probleem worstel.
10 jaar 10 maande 1 week 10 ure oud
Jou voorkeur is joune............myne is myne. Jy het my nie gepla nie .....hoekom moet ek jou pla.
Die betrokkenes is welkom om met my te gesels en dalk n vriendskap te bewerkstellig.
EK DINK WAT EK WIL NIE WAT MY PA OF MY MA OF DIE ALGEMENE SAMELEWING Sê NIE.
My vrou deel my siening!!
10 jaar 10 maande 1 week 22 ure oud
Met 'n manspersoon mag jy ook geen gemeenskap he soos 'n mens met 'n vrou het nie. Dit is 'n gruwel.
Lees ek erens iets mis?
10 jaar 10 maande 1 week 1 dag 2 ure oud
mens wees is so mooi en so diep maak nie saak wie jy is nie elke mens het n plekkie in die son en om lief te he en gelukkig te wees is deel daarvan sterkte - klara
10 jaar 10 maande 1 week 2 dae oud
Kan ek ook 'n stuiwer in die armbeurs gooi van 'n ouer se kant af ?
Ek is lief vir my kinders, en ek sal hulle eerder steeds elke dag naby my hê en liefhê en ondersteun met hulle foute, mislukkings en ons verskille, as wat ek hulle sal verstoot. As mens liefhet, kyk jy by dit verby, jy kyk met jou hart. Niemand het gesê dis sal maklik wees nie. Dis hoe ek hoop alle ouers oor hulle kinders voel.
10 jaar 10 maande 1 week 2 dae 6 ure oud
Ek hoop van harte jy kry die nuus oorgedra en dat dit goed aanvaar en verwerk word.
Ek weet nie altyd of ek so sterk sal kan wees om sulke groot besluite te sal kan neem nie, so ek haal my hoed af vir jou.
Op die ou end van die dag weet jou ouers miskien reeds diep, en as julle daaroor gesels sal die suspisie bevestig kan word en die pad vorentoe aangepak kan word.
Alle sterkte ou, en moet nie jouself onderskat nie. Op die ou end van die dag lewe jy met jouself die meeste, en dit is beter om 'n gelukkige self mee te lewe as iets wat jy nie voel jy is nie.
Jy is jy. En dit is hoe dit is. Jou ware vriende sal deurskyn en help ek is seker.
Ek weet nie lekker wat om te skryf wat nie al klaar geskryf is nie. Maar alle sterkte weereens! Leef jou lewe!
10 jaar 10 maande 1 week 3 dae 4 ure oud
Liefde Seks Hartseer Genade Vergifnis Die lewe Ongeluk Ouers Frustrasie Huwelik Eg Suid Afrikaans Familie Die wet Godsdiens Kerk Verhoudings Mans Sosiale kommentaar Romanties